Bly weg van bejaarde, siek familie – Ramaphosa | Maroela Media
Pres. Cyril Ramaphosa het Suid-Afrikaners Maandag aangeraai om nie by familielede te kuier wat oud of sieklik is nie, omdat hulle besonders vatbaar is vir Covid-19.
Hy het verwys na nuwe navorsing deur die nasionale instituut vir oordraagbare siektes (Nios) wat daarop dui dat 'n derde van pasiënte wat in 'n hospitaal opgeneem word weens Covid-19, aan ten minste een ander onderliggende siektetoestand ly. "Dit is 'n groot bron van kommer in 'n samelewing soos ons s'n waar baie mense aan MIV en tuberkulose ly," skryf Ramaphosa in sy jongste nuusbrief.
"Die Wêreldgesondheidsorganisasie (WGO) het boonop data bekendgestel wat daarop dui dat dié met onderliggende siektetoestande soos diabetes, asemhalingsiektes en hoë bloeddruk meer geneig is om ernstig siek te word en weens Covid-19 te sterf," sê Ramaphosa.
Volgens Ramaphosa het 4,5 miljoen Suid-Afrikaners diabetes, 'n syfer wat sedert 2017 verdubbel het. "Net in die Wes-Kaap het meer as die helfte van die mense wat dood is aan Covid-19, ook diabetes gehad."
Ramaphosa sê in 'n aantal provinsies, insluitend Gauteng en die Wes-Kaap, word mense met onderliggende siektetoestande vir Covid-19 getoets, maak nie saak of hulle simptome het of nie.
Hy het Suid-Afrikaners ook gemaan om liefs weg te bly van bejaarde familie en vriende.
"Weens die maatreëls wat ingestel is om die verspreiding van Covid-19 te bekamp, kan miljoene bejaardes in Suid-Afrika afgesonder en alleen voel en kan familielede besorg wees oor hulle welstand. Die realiteit is egter dat ons ons ouers en grootouers se lewens kan red deur in dié tyd ons afstand van hulle te hou en eerder te bel of per video met hulle te kommunikeer."
Ramaphosa sê hoewel enigiemand Covid-19 kan opdoen, het ouer mense 'n groter kans om baie siek te word en dood te gaan. "Ongelukkig was daar reeds verskeie Covid-19-uitbrekings by ouetehuise en sorgsentrums, wat 'n hele aantal sterftes tot gevolg gehad het."
Hy sê hoewel die sterftesyfer in Suid-Afrika nog relatief laag is in vergelyking met ander lande, die stygende aantal Covid-19-gevalle steeds rede tot kommer is. "Deur al die voorkomingsmaatreëls te volg kan ons onsself en ons geliefdes beskerm."
Maak asseblief die spelling in die titel reg, dis 'n erge verleentheid!
Nou weet ons mos wie die mense is wat hulle nie aan reels steur nie. Doet zo voorts!
Nou weet ek hoekom mens so min van die ministers sien. Ten minste neem hulle Ramap se raad ter harte.
Maak dit nou enigse sin? Jy mag in restaurante, dobbelhuise en bioskope gaan kuier, net asseblief nie by bejaarde familie nie? Tipes hierdie "clueless" regering.